Peste 250 de cadre didactice de pe ambele maluri ale Prutului s-au reunit la Chișinău pentru a discuta despre oportunitatea consolidării legăturilor între sistemele educaționale din România și R. Moldova, prin valorificarea conținuturilor din programele școlare, a personalităților din domeniu.
Discuțiile au loc în cadrul celei de-a IV-a ediții a Forumului Educației România – Republica Moldova, cu tema „Profesorul față în față cu provocările diversității în educație”, găzduite timp de două zile de către Universitatea de Stat din Moldova. Pe lângă profesorii din R. Moldova și România, la eveniment au participat și cadre didactice din Ucraina, Serbia și Ungaria.
„Forumul reprezintă o platformă strategică pentru reprezentanții din domeniul educației din România și Republica Moldova, care pot discuta despre provocările și oportunitățile oferite de ecosistemul educațional în era digitalizată și stabili noi parteneriate frumoase”, a subliniat rectorul USM, Igor Șarov.
În cadrul Forumului Educației România – Republica Moldova au fost identificate posibilități de consolidare a parteneriatelor educaționale între instituțiile de învățământ superior și general din România și Republica Moldova. Totodată, cadrele didactice de pe ambele maluri ale Prutului vor fi antrenate în evenimente tematice, în discuții dirijate și dezbateri cu referire la aspectele digitalizării și utilizarea acestor instrumente în procesul educațional.